
APELUJEME NA SENIOROV - POZOR FALOŠNÝ PRACOVNÍK BANKY

Neznámy muž s českým prízvukom, podľa hlasu asi štyridsiatnik telefonicky kontaktoval seniorku a predstavil sa ako pracovník banky, ktorý uviedol, že má podozrenie, že sa má stať v blízkej dobe obeťou podvodu. V počítačovom programe banky si údajne všimol, že na jej účte je pripravená platba 2.000.-euro, ktorá čaká na schválenie seniorky ako majiteľky účtu. 
Oslovená seniorka si vypočula celý telefonát, s naliehaním neznámeho muža. Od začiatku hovoru jej boli informácie podozrivé. Uvedené, si teda overila v banke a zavolala aj synovi. Nakoľko oslovená seniorka bola obozretná a preverila si všetky dostupné informácie, nepodarilo sa volajúcemu dokončiť zamýšľaný podvod. Seniorka kontaktovala tiesňovú linku na známom telefónnom čísle 158, kde uviedla všetky informácie čo si zapamätala, aby pomohla druhým seniorom a policajtom pri vypátraní podvodníka.
PODVODNÍCI NEMAJÚ ZÁBRANY, VYUŽÍVAJÚ STRACH A STRESOVÚ SITUÁCIU K VYLÁKANIU PEŇAZÍ! 
NEDAJTE SA OKLAMAŤ!

· Ihneď po podozrivom telefonáte si overte, či sa informácia zakladá na pravde! 
· Nikdy nedávajte, neposielajte peniaze cudzím osobám, aj keď tvrdia, že sú pre Vašich príbuzných! 
· Cez telefón neposkytujte žiadne osobné, bankové a iné údaje!
· Kontaktuje políciu na čísle 158!

